Men noen mørkemann er han ikke kjent som. Nå kan pastoren komme på vippen i Fredrikstad-politikken.

– Jeg tror nok folk ser på meg som romslig, som en som ønsker å bygge allianser. Og jeg tror jeg har en utpreget rettferdighetssans. Men mange ser meg nok som en som ikke er så lett å rikke, smiler Kristelig Folkepartis listetopp.

Går til valg på verdier

Arne Pedersen retter seg opp i stolen. Han liker å snakke om politikk. Og tro. Helst begge deler samtidig. For i Arne Pedersens liv, henger de to nøye sammen. Bibelen er 57-åringens rettesnor i ett og alt: Det som står i den, er sant, mener han.

Derfor preger troen i sterk grad hva Pedersen står for politisk, også lokalt.

Og derfor satte FB seg ned med ham for å snakke om nettopp dét – liv, tro og politikk. Først og fremst fordi KrF fremfor noe annet parti går til valg på nettopp verdier.

Arne Pedersen forteller at han kjenner mange homofile. Han sier han har hatt homofile i menighetene han har ledet opp gjennom årene, han har aldri støtt dem ut.

Men listetoppen synes det er helt feil at kirkerommet blir brukt til å velsigne homofile par:

– Jeg synes det er trist å lese om. Når det gjelder ekteskapet, ser jeg ingen annen form enn det mellom mann og kvinne. Vi kan ikke gi avkall på det. Det er ikke det samme som at menneskeverdet er forskjellig. Men KrF har vært helt tydelig i forhold til den nye kjønnsnøytrale ekteskapsloven. Jeg har lyst til å understreke at det er en forskjell mellom de som praktiserer homofili og de som ikke gjør det.

– Er homofili en synd, etter ditt syn?

– I Romerbrevet sier Paulus «fordi de ikke aksepterte skaperen, overlot ham dem til et sinn som intet duger. Og menn begynte å ha samliv med menn», og så videre. Det var et resultat av at de ikke ville tro på Gud som skaperen av universet. I Det gamle testamente står det at det er en vederstyggelighet for Herren. Synd er synd.

– Så homofili er en synd?

– Det er i hvert fall ikke slik det var tenkt fra Gud at vi skulle leve.

Store meningsforskjeller

I et politisk Fredrikstad-landskap som til de grader er preget av gjengangere, er 57 år gamle Arne Pedersen et nytt ansikt utad i et parti som rommer store meningsforskjeller.

Det gjør også Pedersen selv.

Han forteller at selv om han har en klar mening om hva som er synd og ikke, mener han alle har en rett til tilgivelse og til å få en mulighet til «å starte på nytt».

Han er mild og hard på samme tid.

Det er blant annet grunnen til at han, selv om Bibelen er klar på at ekteskapet ikke skal eller kan brytes, har viet par som har vært gift tidligere.

– Du vet, livet går ikke alltid slik det skal, og det er noe som heter tilgivelse og gjenopprettelse. Jeg kan ikke stille meg til doms over andre, sier Arne Pedersen, som er bosatt på Rolvsøy.

Han innrømmer glatt at troen har stilt ham overfor mange dilemmaer. Og tvil. Derfor vil han ikke bli oppfattet som dømmende, men som en raus pastor og omtenksom person.

Selv om meningene hans er såpass bastante som de er.

Urokkelig i abortspørsmålet

Til daglig er han pastor i Filadelfia-menigheten i Fredrikstad. Pedersen er gift med Randi og har tre voksne barn.

Livet er hellig, gjentar han mange ganger i intervjuet. Han er en heftig motstander av abort. Og mener prinsipielt at det kun finnes én grunn til abort: Når mors liv står i fare.

– Siden du mener at livet er hellig fra unnfangelsen, mener du da at abort er drap?

– Ja, det er i ytterste konsekvens det. Og derfor er det KrF nå har løftet frem at spesielt unge kvinner, som er presset økonomisk, skal få tre- eller firedoblet engangsstøtten. Det skal være med på å gi dem mot.

– Men tilbake til spørsmålet, bare slik at jeg ikke misforstår deg, betyr det at voldtekt ikke er abortgrunn?

– Ja, der har du et voldsomt dilemma. Jeg vil ikke bebreide en jente som gjør slikt. Jeg tror de fleste som tar abort sliter med ting etter noe slikt i livet sitt.

– Men jeg spør hva du mener er rett og galt.

– Hvis vi tenker på menneskeverd fra unnfangelse til naturlig død, er det vanskelig å vurdere hvert enkelt tilfelle. Det er et liv uansett. Og livet er ukrenkelig. Hvis jeg nå sier at voldtekt er grunn til abort, hva er da neste grunn? Det er det som dilemmaet her. Det er tross alt slik at siden abortloven ble innført, er det en halv million fostre som er døde. Og vi mangler arbeidskraft.

Blokkerer Frp-drømmen

For fire år siden kom KrF på vippen i Fredrikstad. Den gang fikk partileder Per Lebesby aksept for en innskrenking av skjenketidene i byen som takk for å støtte Eva Kristin Andersen som ordfører.

Arne Pedersen er ikke like opptatt av åpningstider. Han har et annet ultimatum som kan slå bena under en borgerlig drøm, nemlig å fjerne eiendomsskatten:

– Vi kommer ikke til å akseptere en uforsvarlig senking av eiendomsskatten. Vi må sørge for å kompensere med andre inntekter før vi senker denne skatten.

Pedersen mener kommunen har nådd en smertegrense.

– Dere kan jo også kutte kostnader?

–- Det går sikkert an å effektivisere. Men førstelinjetjenesten, skolen, lærere og annet fagpersonell må vi ikke røre. Vi trenger ikke færre, men flere lærer og sykepleiere. KrF kommer ikke til å gå inn i et budsjett som bare viderefører det som vi har i dag. Det skal styrkes. Jeg tror kommunens innbyggere forstår at vi ikke kan være for hastige med å senke eiendomsskatten.

Arne Pedersen er svært opptatt av hva barn lærer på skolen. Han er fortvilet over at kristendomsfaget nå er erstattet av en religionsnøytralt fag: Livssyn, religion og etikk.

– Det er et problemet at alle religioner blir stilt likt. Hvis kristendom blir sidestilt med andre religioner, blir vel ungene forvirret? Hva er sant?

Forkaster Darwins lære

57-åringen mener Darwins evolusjonslære, som hele naturfagundervisningen i den norske grunnskolen bygger på, er «vranglære»:

– Ja. Darwin selv endret jo syn mot slutten av livet. De leter jo fortsatt desperat etter «the missing link». Den har du ikke funnet. Vi stammer ikke fra noen apekatter. Vi ble skapt av Gud.

– Men all moderne viten støtter jo evolusjonsteorien...

– Det som den underbygger, er at Gud ikke skapte verden på seks dager, at det har vært en utvikling. Jeg tror på en utvikling, ja. Men det stopper for meg når man mener at vi, menneskene, er i slekt med dyreverdenen. Fordi det i Første mosebok står at «Gud skapte mennesket i sitt bilde», altså etter at dyreverdenen var skapt. Det er en unik forskjell mellom mennesker og dyr. Derfor kan jeg aldri følge utviklingslære til at vi er en del av den.

